Document ID: 32011R0162

A BIZOTTSÁG 162/2011/EU RENDELETE
(2011. február 21.)
a rizsintervenciós központok kijelöléséről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 41. cikkére, összefüggésben 4. cikkével,
mivel:
(1)
Az 1173/2009/EK bizottsági rendelet (2) B. melléklete kijelöli a 670/2009/EK bizottsági rendelet (3) 2. cikke szerinti rizsintervenciós központokat. Az említett rendelet durumbúza-intervenciós központokat kijelölő A. mellékletét a gabonaintervenciós központok meghatározásáról és az 1173/2009/EK rendelet módosításáról szóló, 2010. december 3-i 1125/2010/EU bizottsági rendelet (4) elhagyta.
(2)
Az 1234/2007/EK tanácsi rendeletnek a mezőgazdasági termékek állami intervenció keretében történő felvásárlása és értékesítése tekintetében történő végrehajtására vonatkozó részletes szabályok megállapításáról szóló, 2009. december 11-i 1272/2009/EU bizottsági rendelet (5) meghatározza azokat a feltételeket, amelyeket a 2010/2011. gazdasági évtől kezdődően figyelembe kell venni a rizsintervenciós központok és azok raktárhelyiségeinek kijelölése és engedélyezése során.
(3)
Az 1272/2009/EU rendelet 2010. szeptember 1-jétől a rizs vonatkozásában hatályon kívül helyezi a 670/2009/EK rendeletet.
(4)
Az 1234/2007/EK rendelet 41. cikke szerint kijelölt rizsintervenciós központoknak 2010. szeptember 1-jétől az 1272/2009/EU rendelet 2. és 3. cikkében meghatározott feltételeknek kell megfelelniük. Ezért az 1173/2009/EK rendeletet hatályon kívül kell helyezni.
(5)
Az 1272/2009/EU rendelet 55. cikkének (1) bekezdésével összhangban a tagállamok megküldték a Bizottság szolgálatainak a ténylegesen kijelölendő rizsintervenciós központok jegyzékét, valamint a központokhoz kapcsolódó azon raktározási helyszínek jegyzékét, amelyeket a tagállamok mint az uniós szabályozásban előírt minimumfeltételeket teljesítő raktárhelyiségeket engedélyeztek. Egyes tagállamok nem küldtek értesítést rizsintervenciós központokra vonatkozóan, mivel e tagállamokban vagy alacsony a rizstermesztés szintje, vagy megítélésük szerint a rizs esetében nincs túltermelés, és ezért jelentős ideje nem folyamodtak intervencióhoz.
(6)
Az állami intervenciós rendszer megfelelő működésének biztosítása érdekében helyénvaló, hogy a Bizottság földrajzi elhelyezkedésük függvényében kijelölje az intervenciós központokat, valamint közzétegye a kapcsolódó raktárhelyiségek jegyzékét és valamennyi, az állami intervencióban érdekelt szereplők számára fontos információt.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1272/2009/EU rendelet 2. cikkében meghatározott rizsintervenciós központok e rendelet melléklete szerint kerülnek kijelölésre.
Az egyes intervenciós központokhoz kapcsolódó raktárhelyiségek címe, valamint az e raktárhelyiségekre és az intervenciós központokra vonatkozó részletes információk internet útján kerülnek közzétételre (6).
2. cikk
Az 1173/2009/EK rendelet hatályát veszti.
3. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. február 21-én.

Labels: 3
17
18